57.

Umeće se sljedeći odjeljak: „3.13. Potpora ulaganjima za održiv oporavak 88. Države članice mogu se odlučiti na pružanje potpore privatnim ulaganjima kako bi potaknule otklanjanje trenutačnog nedostatka ulaganja koji se zbog krize akumulirao u gospodarstvu. Takav poticaj mogao bi olakšati razvoj određenih ekonomskih djelatnosti ili određenih gospodarskih područja. 89. Komisija će takve mjere smatrati spojivima s unutarnjim tržištem u skladu s člankom 107. stavkom 3. točkom (c) UFEU-a ako su ispunjeni sljedeći uvjeti: a. potpora se dodjeljuje na temelju programa. Maksimalni iznos pojedinačne potpore koji se može dodijeliti poduzeću u načelu ne premašuje 1 % ukupnog proračuna raspoloživog za takav program, osim u situacijama koje će države članice morati prikladno obrazložiti. b. prihvatljivi troškovi mogu obuhvaćati samo troškove ulaganja u materijalnu i nematerijalnu imovinu. Troškovi povezani s kupnjom zemljišta mogu se uključiti samo ako su dio ulaganja za proizvodnju robe ili pružanje usluga. Financijska ulaganja nisu prihvatljiva. c. države članice mogu ograničiti potporu na ulaganja kojima se podupiru određena gospodarska područja od posebne važnosti za gospodarski oporavak. Međutim, pri osmišljavanju takvih ograničenja potrebno je imati u vidu široki spektar mogućih situacija te paziti da ne dovedu do umjetnog ograničenja prihvatljivih ulaganja ili potencijalnih korisnika koje bi korištenje potpore omogućilo samo malom broju poduzeća. d. intenzitet potpore ne smije premašiti 15 % prihvatljivih troškova. Međutim, i. za ulaganja malih poduzeća (*13) intenzitet potpore može se povećati za 20 postotnih bodova; ii. za ulaganja ostalih MSP-ova (*14) intenzitet potpore može se povećati za 10 postotnih bodova; ili iii. za ulaganja u potpomognutim područjima koja ispunjavaju uvjete iz članka 14. Uredbe o općem skupnom izuzeću, isključujući članak 14. stavak 14. Uredbe o općem skupnom izuzeću, intenzitet potpore može se povećati za intenzitet potpore utvrđen na karti regionalnih potpora koja je na snazi u trenutku dodjele potpore u predmetnom području. e. ukupna potpora dodijeljena u skladu s ovim odjeljkom ne smije premašiti 10 milijuna EUR po poduzeću u nominalnim vrijednostima, neovisno o konkretnom instrumentu potpore. Međutim, u potpomognutim područjima, neovisno o konkretnom instrumentu potpore, ukupna potpora po poduzeću dodijeljena u skladu s ovim odjeljkom ne smije premašiti maksimalni iznos potpore izračunan u skladu s člankom 14. Uredbe o općem skupnom izuzeću, uz iznimku članka 14. stavka 14. Uredbe o općem skupnom izuzeću, i na temelju primjenjive karte regionalnih potpora te uvećan za 10 milijuna EUR u nominalnoj vrijednosti. f. potpora može imati različite oblike, uključujući bespovratna sredstva, porezne potpore ili odgode plaćanja poreza, subvencionirane kamatne stope na zajmove ili jamstva. U slučaju povratnih instrumenata države članice mogu predvidjeti mogućnost konverzije u bespovratna sredstva pod unaprijed određenim uvjetima i na temelju unaprijed definiranih kriterija koji moraju biti utvrđeni u programu i navedeni u pojedinačnim odlukama o dodjeli bespovratnih sredstava. Povratni instrumenti kao što su zajmovi i jamstva moraju biti ograničeni na najviše 8 godina. 90. Komisija će pri razmatranju pozitivnih učinaka potpore i njezinih negativnih učinaka na tržišno natjecanje i trgovinu obratiti posebnu pozornost na članak 3. Uredbe EU-a o taksonomiji (EU) 2020/852, uključujući načelo ‚nenanošenja bitne štete’, ili druge usporedive metodologije. Komisija smatra da ulaganja koja nanose bitnu štetu okolišnim ciljevima (*15) vjerojatno neće imati dovoljno pozitivnih učinaka koji bi nadmašili njihove negativne učinke na tržišno natjecanje i trgovinu (*16). 91. Potpora iz ovog odjeljka može se dodati regionalnim potporama za ulaganja koje se moraju prijaviti te zbrajati s drugim vrstama potpora pod uvjetima iz točke 20. ovog privremenog okvira. Ukupni iznos potpore ni u kojem slučaju ne smije premašiti 100 % prihvatljivih troškova. Zbog toga je isključeno zbrajanje s drugim instrumentima potpore koji omogućuju pokrivanje manjka financijskih sredstava. 92. h. potpora iz ovog odjeljka ne smije se dodijeliti poduzetnicima koji su već bili u teškoćama (u smislu Uredbe o općem skupnom izuzeću (*17)) na dan 31. prosinca 2019. To se ne odnosi na mikropoduzeća i mala poduzeća (u smislu Priloga I. Uredbi o općem skupnom izuzeću) koja su već bila u teškoćama na dan 31. prosinca 2019. pod uvjetom da se nad njima ne provodi skupni postupak u slučaju nesolventnosti u skladu s nacionalnim pravom i da nisu primila potporu za sanaciju (*18) ili potporu za restrukturiranje (*19). 93. Potpora iz ovog odjeljka može se dodijeliti do 31. prosinca 2022. Isključena je potpora za ulaganja dodijeljena prije 1. veljače 2020. 94. Smatra se da potpora dodijeljena u skladu s ovim odjeljkom ima učinak poticaja ako je korisnik predmetnoj državi članici podnio pisani zahtjev za potporu prije početka aktivnosti povezanih s ulaganjem. 95. Odstupajući od točke 94., smatra se da mjere u obliku poreznih pogodnosti imaju učinak poticaja ako su ispunjeni sljedeći uvjeti: a. mjerom se uspostavlja pravo na potporu u skladu s objektivnim kriterijima i bez daljnje primjene diskrecijskog prava države članice; i b. mjera je donesena i stupila je na snagu prije početka aktivnosti povezanih s ulaganjem. 96. Ako se u okviru programa potpore ulaganjima potpora pruža isključivo u obliku jamstava ili zajmova ili sličnih povratnih instrumenata, odstupajući od točke 89. podtočke e., ukupna potpora ne smije premašiti 15 milijuna EUR po poduzetniku u nominalnoj vrijednosti i odstupajući od točke 89. podtočke d. intenziteti potpore ne smiju premašivati 30 % prihvatljivih troškova. Ako se primjenjuju uvjeti iz točke 89. podtočke d. podpodtočaka i., ii. ili iii., to se ograničenje može povećati u skladu s tim odredbama. Programi iz ove točke moraju biti u skladu s točkom 25. podtočkama a. i b., točkom 25.a prvom i drugom rečenicom ili točkom 27. podtočkama a. i b. i točkom 27.a prvom i drugom rečenicom. Zbrajanje s drugim potporama na temelju ovog odjeljka isključeno je. Osim toga, moraju se poštovati točke 29., 30. i 31. U slučaju jamstava ne smiju premašivati: i. 90 % glavnice pojedinačnog zajma ako gubitke proporcionalno i pod istim uvjetima snose kreditna institucija i država; ili ii. 35 % glavnice pojedinačnog zajma ako se gubici najprije pripisuju državi i tek zatim kreditnoj instituciji (tj. jamstvo za prvi gubitak); i iii. u oba navedena slučaja, ako se iznos zajma s vremenom smanjuje, na primjer zato što je počela otplata zajma, iznos pokriven jamstvom mora se proporcionalno smanjivati. 97. Države članice mogu razmotriti i uspostavu ili izmjenu postojećih programa za potporu održivom oporavku gospodarstva u skladu s pravilima koja se primjenjuju na ekološke ili istraživačke projekte, odnosno Smjernicama o potporama za okoliš i energiju (*20) ili Okvirom potpora za istraživanje, razvoj i inovacije (*21). Komisija smatra da se države članice, s obzirom na ciljeve poticanja brzog oporavka europskog gospodarstva, mogu privremeno odlučiti na uspostavu ili izmjenu postojećih programa kojima bi se u skladu s ovim smjernicama omogućile i veće pojedinačne potpore bez potrebe za pojedinačnim obavješćivanjem o mjerama. Komisija će takve programe potpora ili izmjene postojećih programa smatrati spojivima ako su primjenjivi pragovi za pojedinačne prijave premašeni za najviše 50 %, pod uvjetom da se poštuju sve ostale odredbe primjenjivih smjernica, ako je odluka Komisije kojom se mjera odobrava donesena prije 1. siječnja 2023. i ako je predmetna pojedinačna potpora dodijeljena prije 1. siječnja 2024. (*13) U smislu Priloga I. Uredbi o općem skupnom izuzeću." (*14) U smislu Priloga I. Uredbi o općem skupnom izuzeću." (*15) Za mjere koje su istovjetne mjerama u okviru planova oporavka i otpornosti koje je od obrilo Vijeće smatra se da su usklađene s načelom ‚nenanošenja bitne štete’ jer je to već provjereno." (*16) U smislu članka 17. Uredbe (EU) 2020/852 (SL L 198, 22.6.2020., str. 13)." (*17) Kao što je definirano u članku 2. stavku 18. Uredbe o općem skupnom izuzeću." (*18) Kao druga mogućnost, ako su primila potporu za sanaciju, vratila zajam ili okončala jamstvo u trenutku dodjele potpore u skladu s ovom Komunikacijom." (*19) Kao druga mogućnost, ako su primila potporu za restrukturiranje, više nisu podložna planu restrukturiranja u trenutku dodjele potpore u skladu s ovom Komunikacijom." (*20) Smjernice o državnim potporama za zaštitu okoliša i energiju za razdoblje 2014.–2020. (SL C 200, 28.6.2014., str. 1)." (*21) Okvir Zajednice za državne potpore za istraživanje i razvoj i inovacije (SL C 198, 27.6.2014., str. 1).”"